b'\n_START_ARTICLE_\nCongost de Darial\n_START_SECTION_\nEl nom\n_START_PARAGRAPH_\nEl nom Darial prov\xc3\xa9 del persa Dar-e Alan (\xd8\xaf\xd8\xb1 \xd8\xa7\xd9\x84\xd8\xa7\xd9\x86), \'Porta dels alans\'. El congost tamb\xc3\xa9 ha estat anomenat \'Porta dels ibers\' o \'Porta del Caucas\', i els annals georgians el mencionen com a Darialani. Igualment, el ge\xc3\xb2graf Estrab\xc3\xb3 li va dir Porta Caucasica o Portae Caspiae, Ptolemeu Fortes Sarmatica i els t\xc3\xa0tars Darioly.\n_START_SECTION_\nHist\xc3\xb2ria\n_START_PARAGRAPH_\nEl congost de Darial ha estat important hist\xc3\xb2ricament, ja que \xc3\xa9s un dels dos \xc3\xbanics passos que permeten travessar la serralada del Caucas (l\'altre \xc3\xa9s el pas de Derbent) i ha estat durant molt de temps fortificat, almenys des de l\'any 150 aC (encara hi s\xc3\xb3n visibles les ru\xc3\xafnes d\'una antiga fortalesa)._NEWLINE_Es tracta igualment d\'una de les possibles localitzacions de les "Portes de Ferro", mencionades per Flavi Josep, que Alexandre el Gran hauria constru\xc3\xaft per tal de protegir-se dels pobles del nord (Gog i Magog)._NEWLINE_Els sass\xc3\xa0nides se\'n van apoderar vers els anys 252-253, quan van conquerir i annexar el Regne d\'Ib\xc3\xa8ria. El 628, va passar a ser controlat pel khanat turc occidental, quan Tong Yabgu Qagan va signar un tractat amb Ib\xc3\xa8ria, que establia la transfer\xc3\xa8ncia de totes les seves ciutats i fortaleses sota domini del Khan, aix\xc3\xad com el lliure comer\xc3\xa7._NEWLINE_Els \xc3\xa0rabs van intentar diverses vegades dominar el congost de Darial, per\xc3\xb2 mai no es va desenvolupar com una ciutat de frontera i fortalesa. Les primeres incursions \xc3\xa0rabs al segle VII no hi van arribar. El congost \xc3\xa9s esmentat el 724, quan Abu-Uqba al-Jarrah ibn Abd-Al\xc2\xb7lah al-Hakam\xc3\xad va envair Khaz\xc3\xa0ria per aquesta via i, l\'any seg\xc3\xbcent, els alans van pagar la jizya i el kharaj, per\xc3\xb2 el 727 M\xc3\xa0slama ibn Abd-al-M\xc3\xa0lik ibn Marwan va haver d\'ocupar el lloc, que tornava a estar en mans dels alans, i hi va establir una guarnici\xc3\xb3 en un fortalesa situada sobre un mass\xc3\xads roc\xc3\xb3s, per\xc3\xb2 tot i aix\xc3\xad el 730 els kh\xc3\xa0zars van creuar aquest pas i van derrotar Al-Jarrah en una gran batalla i ocuparen tot seguit Ardabil, i se\'n retiraren al final amb un gran bot\xc3\xad. En l\'expedici\xc3\xb3 de Marwan ibn Muh\xc3\xa0mmad, el futur califa Marwan II, del 737, va atacar els kh\xc3\xa0zars simult\xc3\xa0niament des del Darial i des del Derbent (d\'on va sortir Abu-Yazid as-Sulam\xc3\xad), i temporalment va dominar el territori fins al Volga, per\xc3\xb2 sense intentar una ocupaci\xc3\xb3 permanent. _NEWLINE_Posteriorment, va ser controlat pel Regne de Ge\xc3\xb2rgia, amb una batalla puntual entre l\'il-khanat i l\'Horda d\'Or, llavors controlats indirectament pels saf\xc3\xa0vides i els qajars, fins que va ser pres per l\'Imperi rus en annexar el Regne de Ge\xc3\xb2rgia el 1801. Nominalment, sota el control dels khanats locals, els russos hi van mantenir una guarnici\xc3\xb3 estrat\xc3\xa8gica fins al desmembrament de la Uni\xc3\xb3 Sovi\xc3\xa8tica._NEWLINE_El poeta rus Mikha\xc3\xafl L\xc3\xa9rmontov, originari de la regi\xc3\xb3, va immortalitzar el congost en la seva obra El dimoni, convertint l\'indret en una icona del romanticisme.'